Document ID: 32006R0958

32006R0958
L 175/49
JURNALUL OFÍCIAL AL UNIUNII EUROPENE
REGULAMENTUL (CE) NR. 958/2006 AL COMISIEI
din 28 iunie 2006
privind invitația permanentă de participare la licitație în vederea stabilirii restituirilor la exportul de zahăr alb pentru anul de comercializare 2006/2007
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 318/2006 al Consiliului din 20 februarie 2006 privind organizarea comună a piețelor în sectorul zahărului (1), în special articolul 23 alineatul (4) și articolul 40 alineatul (1) litera (g),
întrucât:
(1)
Luând în considerare situația pieței zahărului în cadrul Comunității și a pieței mondiale a zahărului, ar trebui lansată, de îndată ce va fi posibil, o invitație permanentă de participare la exportul de zahăr alb pentru anul de comercializare 2006/2007, care, ținând seama de posibilele fluctuații ale prețurilor la nivel mondial, deschide posibilitatea stabilirii restituirilor la export.
(2)
Este necesar să se aplice regulile generale ale procedurii de licitație pentru stabilirea restituirilor la exportul de zahăr, prevăzute la articolul 32 din Regulamentul (CE) nr. 318/2006.
(3)
În cadrul schimburilor dintre Comunitate, pe de o parte, și Bulgaria și România, pe de altă parte, se aplică încă drepturi de import și restituiri la export pentru anumite produse din sectorul zahărului și nivelul restituirilor la export este sensibil mai mare decât cel al drepturilor de import. În perspectiva aderării acestor țări la Uniunea Europeană, această diferență poate genera mișcări de natură speculativă.
(4)
Pentru a evita orice abuz în ceea ce privește reimportul sau reintroducerea în Comunitate a produselor din sectorul zahărului care au beneficiat de restituiri la export, nu ar trebui stabilită restituirea la export pentru toate țările din Balcanii Occidentali.
(5)
Luând în considerare specificitatea operațiunii, este necesar să se adopte dispoziții corespunzătoare referitoare la licențele de export eliberate în conformitate cu licitația permanentă, în special în ceea ce privește termenul de eliberare a licențelor, durata de valabilitate, valoarea garanției, precum și cantitatea pentru care se îndeplinește obligația de export care decurge din licență. Cu toate acestea, se aplică în continuare dispozițiile Regulamentului (CE) nr. 1291/2000 al Comisiei din 9 iunie 2000 de stabilire a normelor comune de aplicare a sistemului de licențe de import și de export și de certificate de fixare în avans pentru produsele agricole (2), precum și cele din Regulamentul (CEE) nr. 120/89 al Comisiei din 19 ianuarie 1989 de stabilire a normelor comune de aplicare a prelevărilor și tarifelor de export la produsele agricole (3).
(6)
Dispozițiile prezentului regulament înlocuiesc, în ceea ce privește licitațiile parțiale din luna iulie 2006, pe cele ale Regulamentului (CE) nr. 1138/2005 al Comisiei din 15 iulie 2005 privind invitația permanentă de participare la licitație pentru anul de comercializare 2005/2006 în vederea stabilirii prelevărilor și/sau a restituirilor la exportul de zahăr alb (4). Prin urmare, din motive de transparență și claritate juridică, regulamentul în cauză ar trebui abrogat cu efect de la 1 iulie 2006.
(7)
Măsurile prevăzute de prezentul regulament sunt conforme cu avizul Comitetului de gestionare a zahărului,
ADOPTĂ PREZENTUL REGULAMENT:
Articolul 1
(1) Se procedează la o licitație permanentă în vederea stabilirii restituirilor la exportul de zahăr alb de la codul NC 1701 99 10 pentru toate destinațiile, în afară de Albania, Bulgaria, Croația, Bosnia și Herțegovina, Serbia și Muntenegru (5), Fosta Republică Iugoslavă a Macedoniei și România. Pe parcursul acestei licitații permanente, se procedează la licitații parțiale.
(2) Se deschide licitația permanentă până la 27 septembrie 2007.
Articolul 2
(1) Anunțul de participare la licitație se publică în Jurnalul Oficial al Uniunii Europene. Pe această bază, statele membre stabilesc un anunț de participare la licitație pe care pot să-l publice sau să impună publicarea acestuia în altă parte.
(2) Anunțul de participare la licitație indică în special condițiile licitației.
(3) Anunțul de participare la licitație se poate modifica pe parcursul licitației permanente. Se modifică atunci când, pe parcursul licitației permanente, intervine o modificare a condițiilor de licitație.
Articolul 3
(1) Termenul de prezentare a ofertelor pentru prima licitație parțială:
(a)
începe la 5 iulie 2006;
(b)
expiră joi, 13 iulie 2006, la ora 10, ora Bruxelles-ului.
(2) Pentru cea de-a doua și următoarea licitație parțială, termenul de prezentare a ofertelor:
(a)
începe din prima zi lucrătoare de la data expirării termenului pentru licitația parțială precedentă;
(b)
expiră la următoarele date, la ora 10, ora Bruxelles-ului:
-
27 iulie 2006;
-
10 și 31 august 2006;
-
14 și 28 septembrie 2006;
-
5 și 19 octombrie 2006;
-
9 și 23 noiembrie 2006;
-
7 și 21 decembrie 2006;
-
11 și 25 ianuarie 2007;
-
8 și 22 februarie 2007;
-
8 și 29 martie 2007;
-
19 și 26 aprilie 2007;
-
10 și 24 mai 2007;
-
14 și 28 iunie 2007;
-
12 și 19 iulie 2007;
-
9 și 30 august 2007;
-
13 și 27 septembrie 2007.
Articolul 4
(1) Ofertanții participă la licitație în conformitate cu una dintre următoarele proceduri:
(a)
prin depunerea ofertei în scris la organismul competent al unui stat membru, în schimbul unei confirmări de primire;
(b)
prin scrisoare recomandată sau telegramă adresată organismului în cauză;
(c)
prin telex, fax sau mesaj electronic adresat organismului în cauză, cu condiția ca acesta să accepte aceste forme de comunicare.
(2) O ofertă este valabilă numai în următoarele condiții:
(a)
oferta indică:
(i)
numărul de referință al invitației de participare la licitație și al invitației de participare la licitația parțială;
(ii)
numărul și adresa ofertantului, precum și numărul de înregistrare pentru TVA;
(iii)
cantitatea de zahăr alb care trebuie exportată;
(iv)
valoarea restituirii la export, pentru 100 kg de zahăr alb, exprimată în euro, cu trei zecimale;
(v)
valoarea garanției care trebuie constituită în conformitate cu articolul 5 alineatul (1) pentru cantitatea de zahăr prevăzută la punctul (iii), exprimată în moneda statului membru în care se face oferta;
(b)
cantitatea care urmează să fie exportată este de cel puțin 250 tone de zahăr alb;
(c)
înaintea expirării termenului de prezentare a ofertelor, se aduce dovada că ofertantul a constituit garanția indicată în ofertă;
(d)
oferta cuprinde o declarație a ofertantului prin care se angajează, în cazul în care devine ofertant declarat câștigător, să solicite, în termenul prevăzut la articolul 11 alineatul (2) al doilea paragraf, licența sau licențele de export pentru cantitățile de zahăr alb care urmează să fie exportate;
(e)
oferta cuprinde o declarație a ofertantului prin care se angajează, în cazul în care devine ofertant declarat câștigător:
(i)
să completeze garanția prin plata sumei prevăzute la articolul 12 alineatul (3) atunci când nu se îndeplinește obligația de a exporta care decurge din licența de export prevăzută la articolul 11 alineatul (2);
(ii)
să informeze organismul care a eliberat licența de export respectivă, în termen de treizeci de zile de la data expirării valabilității licenței, în legătură cu cantitatea sau cantitățile pentru care nu a fost utilizată licența de export.
(3) O ofertă poate conține indicația că poate fi considerată ca prezentată numai în cazul în care s-a îndeplinit una dintre următoarele condiții sau amândouă:
(a)
este necesar să fie luată o decizie referitoare la valoarea maximă a restituirii la export la data expirării termenului de prezentare a ofertelor în cauză;
(b)
oferta câștigătoare trebuie să se refere la o parte specificată sau la toată cantitatea oferită.
(4) Nu se reține o ofertă care nu este prezentată în conformitate cu alineatele (1) și (2) sau care conține alte condiții decât cele prevăzute pentru prezenta licitație.
(5) O ofertă prezentată nu se poate retrage.
Articolul 5
(1) Fiecare ofertant constituie o garanție de 11 EUR pentru 100 kg de zahăr alb, care trebuie exportat în conformitate cu prezenta licitație.
Pentru ofertanții declarați câștigători, această garanție constituie, fără a aduce atingere articolului 12 alineatul (3), garanția licenței de export în momentul depunerii cererii prevăzute la articolul 11 alineatul (2).
(2) Garanția prevăzută la alineatul (1) se constituie, la alegerea ofertantului, fie în numerar, fie sub forma garanției acordate de o unitate care îndeplinește criteriile stabilite de către statul membru în care se face oferta.
(3) Garanția prevăzută la alineatul (1) se eliberează:
(a)
în ceea privește ofertanții, pentru cantitatea pentru care nu s-a dat curs ofertei;
(b)
în ceea ce privește ofertanții declarați câștigători care nu au solicitat licența de export respectiv în termenul prevăzut la articolul 11 alineatul (2) al doilea paragraf, în valoare de 10 EUR pentru 100 kg de zahăr alb;
(c)
în ceea ce privește ofertanții declarați câștigători, pentru cantitatea pentru care s-a îndeplinit, în sensul articolului 31 litera (b) și al articolului 32 alineatul (1) litera (b) punctul (i) din Regulamentul (CE) nr. 1291/2000, obligația de export care decurge din licența prevăzută la articolul 11 alineatul (2) din prezentul regulament, în condițiile prevăzute la articolul 35 din Regulamentul (CE) nr. 1291/2000.
În cazul prevăzut la primul paragraf litera (b), partea care se eliberează din garanție se reduce, după caz, cu diferența dintre valoarea maximă a restituirii la export stabilită pentru licitația parțială în cauză și valoarea maximă a restituirii la export stabilită pentru următoarea licitație parțială, atunci când această valoare din urmă este mai mare decât prima.
Cu excepția unui caz de forță majoră, partea din garanție sau garanția care nu se eliberează rămâne executată pentru cantitatea de zahăr pentru care nu s-au îndeplinit obligațiile corespunzătoare.
(4) În caz de forță majoră, organismul competent din statul membru respectiv adoptă măsurile referitoare la eliberarea garanției pe care le consideră necesare în împrejurările invocate de partea interesată.
Articolul 6
(1) Ofertele sunt examinate de organismul competent în cauză în mod confidențial. Persoanele admise la examinare sunt obligate să păstreze secretul cu privire la aceasta.
(2) Ofertele prezentate în conformitate cu dispozițiile prezentului regulament se comunică, în cazul în care sunt eligibile, Comisiei de către statele membre, fără a menționa numele ofertantului, și trebuie să ajungă la Comisie într-o oră și jumătate de la expirarea termenului de depunere săptămânală a ofertelor, astfel cum este prevăzut în anunțul de participare la licitație.
În cazul în care nu s-au prezentat oferte, statele membre informează Comisia cu privire la aceasta în același termen.
Articolul 7
(1) După examinarea ofertelor primite, se poate stabili o cantitate maximă prin licitație parțială.
(2) Se poate lua decizia de a nu se face nici o adjudecare la o anumită licitație parțială.
Articolul 8
(1) În cazul în care Comisia decide să se facă o adjudecare la o licitație parțială, aceasta stabilește, în conformitate cu procedura prevăzută la articolul 39 alineatul (2) din Regulamentul (CE) nr. 318/2006, valoarea maximă a restituirii la export. Această valoare se stabilește ținând seama, în special, de situația și evoluția previzibilă a pieței zahărului în Comunitate și la nivelul pieței mondiale.
(2) Fără a aduce atingere aplicării articolului 9, adjudecarea se atribuie aceluia sau acelora dintre ofertanți cu o ofertă care se situează la nivelul valorii maxime a restituirii la export sau la un nivel mai mic decât acesta.
Articolul 9
(1) Atunci când, pentru o licitație parțială, s-a stabilit o cantitate maximă, adjudecarea se atribuie ofertantului a cărui ofertă indică cel mai scăzut nivel al restituirii la export. În cazul în care nu se epuizează în întregime cantitatea maximă prin această ofertă, adjudecarea se atribuie până la epuizarea respectivei cantități, pe baza importanței valorii restituirii, plecând de la valoarea cea mai scăzută.
(2) În cazul în care regula de atribuire prevăzută la alineatul (1) ar contribui, ținând seama de o ofertă, la depășirea cantității maxime, se atribuie ofertantului în cauză numai adjudecarea pentru cantitatea care permite epuizarea cantității maxime. Ofertele care indică aceeași restituire și conduc, în cazul acceptării cantităților integrale pe care le reprezintă, la depășirea cantității maxime, se iau în considerare astfel:
(a)
în mod proporțional cu cantitatea totală vizată de fiecare ofertă;
(b)
prin adjudecare până la tonajul maxim care trebuie stabilit;
(c)
prin tragere la sorți.
Articolul 10
(1) Organismul competent din statul membru în cauză informează de îndată toți ofertanții în legătură cu rezultatul participării la licitație. De asemenea, acest organism adresează ofertanților o declarație de atribuire a adjudecării.
(2) Declarația de atribuire a adjudecării indică cel puțin:
(a)
procedura de adjudecare;
(b)
cantitatea de zahăr alb care trebuie exportată;
(c)
valoarea exprimată în euro a restituirii la export care trebuie acordată exportului pentru 100 kg de zahăr alb pentru cantitatea prevăzută la litera (b).
Articolul 11
(1) Ofertantul declarat câștigător are dreptul să i se elibereze, în condițiile prevăzute la alineatul (2), pentru cantitatea atribuită, o licență de export care menționează restituirea prevăzută în ofertă.
(2) Ofertantul declarat câștigător are obligația să depună, în conformitate cu dispozițiile Regulamentului (CE) nr. 1291/2000, o cerere de licență de export pentru cantitatea care i-a fost atribuită, această cerere nefiind revocabilă, prin derogare de la articolul 12 din Regulamentul (CEE) nr. 120/89.
Cererea se depune până la una dintre următoarele date:
(a)
ultima zi lucrătoare care precede licitația parțială prevăzută pentru următoarea săptămână;
(b)
ultima zi lucrătoare a săptămânii următoare atunci când nu este prevăzută nici o licitație parțială în cursul săptămânii respective.
(3) Ofertantul declarat câștigător are obligația să exporte cantitatea menționată în ofertă și să plătească, în cazul în care nu îndeplinește această obligație, după caz, suma prevăzută la articolul 12 alineatul (3).
(4) Dreptul și obligațiile de la alineatele (1), (2) și (3) nu sunt transmisibile.
Articolul 12
(1) Pentru a stabili durata de valabilitate a licențelor, se aplică articolul 23 alineatul (1) din Regulamentul (CE) nr. 1291/2000.
(2) Licențele de export eliberate în temeiul unei licitații parțiale sunt valabile de la data eliberării până la expirarea celei de-a cincea luni de la luna în cursul căreia a avut loc licitația parțială.
Cu toate acestea, licențele de export eliberate în conformitate cu licitațiile parțiale care au loc de la 1 mai 2007 nu sunt valabile decât până la 30 septembrie 2007.
(3) Cu excepția cazurilor de forță majoră, titularul licenței achită organismului competent suma stabilită, pentru cantitatea pentru care nu s-a îndeplinit obligația de export care decurge din licența de export prevăzută la articolul 11 alineatul (2), atunci când garanția prevăzută la articolul 5 alineatul (1) este mai mică decât diferența dintre restituirea la export prevăzută la articolul 33 alineatul (2) litera (a) din Regulamentul (CE) nr. 318/2006, în vigoare în ultima zi de valabilitate a licenței, și restituirea indicată în licențe respectivă.
Suma care trebuie achitată, prevăzută la primul paragraf, este egală cu diferența dintre diferența prevăzută la primul paragraf și garanția prevăzută la articolul 5 alineatul (1).
Articolul 13
Regulamentul (CE) nr. 1138/2005 se abrogă.
Articolul 14
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 iunie 2006.

Labels: 3
17